Pastikan masyarakat kekal duduk rumah
SIMANGGANG: Dalam memastikan penduduk terus mendapatkan
maklumat dan arahan sahih berkaitan pematuhan Perintah Kawalan Pergerakan Fasa
Ke 3, Pegawai Daerah Sri Aman, Mohd Asree Wee turun padang bersama Unit
Bergerak Jabatan Penerangan Daerah Sri Aman di beberapa kawasan tumpuan untuk
melakukan hebahan umum, Info On Wheels (IOW). Beliau yang turut ditemani timbalannya, Hamdan Katang dan
anggota Polis dari Ibu Pejabat Daerah (IPD) Sri Aman mengingatkan masyarakat
agar terus kekal duduk di rumah dan memanfaatkan sepenuhnya masa bersama
keluarga. Beliau antara lain turut mengingatkan agar ibu bapa perlu
lebih bertanggungjawab dan bertegas melarang anak anak mereka terutama di
kalangan remaja, melepak atau membonceng motosikal tanpa tujuan yang jelas dan
munasabah.  “Biar kita menangis sekarang, jangan kita meratapi
di kemudian hari kerana kesilapan kita pada hari ini. “Masyarakat perlu sedar bahawa bila dihadapkan ke
mahkamah bermakna, secara tidak langsung masa depan anak anak sebagai penjawat
awam juga turut akan terjejas,” katanya. Fokus tajuk hebahan juga kata Ashree, menyentuh tentang
inisiatif kerajaan melalui Bantuan Prihatin Nasional (BPN) dan Bantuan Khas Sarawakku
Sayang dengan mengingatkan penduduk untuk terus mematuhi jarak sosial dan
menggunakan topeng muka dan mulut jika berurusan di pasar raya dan agensi
perbankan. Antara kawasan terlibat adalah Kampung Hilir Sri Aman,
Kampung Tengah, Kampung Hulu, Kampung Muhibah dan kawasan perumahan rakyat Fasa
1 dan 2. Selain itu, beliau turut memaklumkan mulai 15 April yang
lalu iaitu memasuki fasa ketiga PKP yang dijadualkan berakhir 28 April depan,
tiada lagi kompaun untuk sesiapa yang ditahan kerana melanggar PKP.  “Mereka yang ditangkap akan terus direman dan
dikenakan tindakan mahkamah,” ujarnya. Justeru kata, Ashree fasa ketiga PKP adalah tempoh sangat
kritikal buat rakyat Malaysia dalam menentukan usaha memutuskan rantaian
jangkitan wabak Covid-19 ini berjaya ataupun sebaliknya. 
See author's posts
